b'\n_START_ARTICLE_\nJie (folk)\n_START_PARAGRAPH_\nJie (hanzi: \xe7\xbe\xaf; hanyu pinyin: Ji\xc3\xa9; mellomkinesisk uttale: [ki\xcc\xafat]) var navnet p\xc3\xa5 et lite folkeslag i det nordlige Kina i det fjerde \xc3\xa5rhundre AD. De regnes som et av wu hu-folkene, og oppretta staten Senere Zhao. De fleste jieene, flere hundre tusen av dem, og mange av de andre wu hu\'ene ble utryddet i Wei-Jie-krigen etter Senere Zhaos fall, og mange av de overlevende flyktet. Til tross for dette finnes det enkelte referanser til jieene i de neste 200 \xc3\xa5rene av kinesisk historie. Noen av de viktige krigsherrene under norddynastiene kan ha v\xc3\xa6rt jieer._NEWLINE_If\xc3\xb8lge Weishu kommer navnet ji\xc3\xa9 fra Ji\xc3\xa9sh\xc3\xac-omr\xc3\xa5det (\xe7\xbe\xaf\xe5\xae\xa4; i dag Yushe i Shanxi), hvor de hadde bosatt seg. Det kinesiske tegnet "\xe7\xbe\xaf" betyr enten \xc2\xabv\xc3\xa6r\xc2\xbb eller \xc2\xabkastrert v\xc3\xa6r\xc2\xbb. If\xc3\xb8lge Jin Shu var Senere Zhaos grunnlegger Shi Les forfedre en separat xiongnu-stamme kjent som Qi\xc4\x81ngq\xc3\xba (\xe7\xbe\x8c\xe6\xb8\xa0). Sinologen Edwin G. Pulleyblank identifiserte Qi\xc4\x81ngq\xc3\xba med kangjuene, som kan ha hatt et tokharsk opphav. _NEWLINE_Jieenes opprinnelige spr\xc3\xa5k er g\xc3\xa5tt tapt, og deres etnisk-spr\xc3\xa5klige opphav er derfor usikkert. Buddhistmunken Fotudeng nedtegnet i Jin Shu en setning av deres spr\xc3\xa5k som "\xe7\xa7\x80\xe6\x94\xaf\xe6\x9b\xbf\xe6\x88\xbe\xe5\x89\x9b\xe5\x83\x95\xe8\xb0\xb7\xe5\x8a\xac\xe7\xa6\xbf\xe7\x95\xb6;" betydningen er noenlunde kjent siden en kinesisk oversettelse ble gitt i teksten. Flere forskere har ved analysering av denne setningen sluttet seg fram til at ji\xc3\xa9-spr\xc3\xa5ket var tyrkisk, men Pulleyblank mente heller at det kunne v\xc3\xa6re jenisejisk. _NEWLINE_Noen historikere har ment at jieene kan ha v\xc3\xa6rt beslektet med dagens ketere, p\xc3\xa5 grunnlag av alternative og eldre uttaler av \xe7\xbe\xaf (e.g. kit p\xc3\xa5 kantonesisk). Andre mener de kan ha v\xc3\xa6rt beslektet med sogdianerne.'